  Майя Бывальцева Ижкарын ожысь ветеранъёслэн элькун госпитальзы вӧзын таяз арын выль поликлиника пуктыны кутскозы. Отчы Октябрь ёросысь 50 сюрс арлыдоос ветлозы. Госпитале вуылэм бераз сыӵе пуктэм кутӥз Удмуртилэн тӧроез Александр Соловьёв. Со татысь эмъюртын эмъяськисьёслы но сюбег ӧръёсъя ӧнерчиослэсь визь-кенеш басьтыны луонлыкъёссэс паськытатоз, ивортэ элькун тӧролэн но кивалтэтлэн пресс-службазы. «Октябрь ёросын поликлиника пуктыны кулэ, инвестор вань ни. Госпиталь вӧзын лэсьтӥськон улэ инты туж умой быръемын. Артэ поликлиника луиз ке, ветеранъёс асьсэ эмъяськоннизы вӧзын ик эм юрттэт пумысен визь-кенеш басьтыны быгатозы. Инвестор та объектэ туэ ик пырыны дась ни. Солэн верамезъя, лэсьтӥськон 1,5–2 ар кыстӥськоз. Лэсьтӥськисьёс азе мон курон пуктӥсько — лэсьтӥськонэз нуон дыръя госпиталь вӧзысь писпуослы бадӟым изъян медаз луы», — вераз журналистъёслы улосвыллэн кивалтӥсез Александр Соловьёв. Со сяна, госпитальлы коньдонэн юрттэт сётон понна Удмуртилэн тӧроез элькунысь Тазалыкез утёнъя министерствоез ватсаса 20 миллион манет висъян сярысь улосвыл кивалтэтлэн косэмезлэсь ӵектоссэ дасяны куриз. ВАТСАН Ожысь ветеранъёслы элькун госпиталь 90 койкалы чакламын но улосвылысь 38 сюрс адямилы юрттэт сётэ. Со Быдӟым Атыкай ожысь но ож интыосысь сӧсыръёс но ветеранъёс, котыртэм Ленинградын улэмъёс, концлагерьёсысь но геттоосысь узникъёс, ужысь ветеранъёс, Чернобыльысь АЭС-ын шимучырлэсь бервылзэ утялтонэ пыриськем сӧсыръёс. Эмъяськисьёслэн шоро-куспо арлыдзы — 73 арес. Котькуд ар отысь стационарын 2 сюрслэсь трос ветеранъёс эмъясько. Тегъёс: Тазалык Ижкар Удмуртия Тазалыкезутёнъяминистерство АлександрСоловьёв инвестициос лэсьтськон  